DA Den Europæiske Unions Tidende CE 84/802

(2004/C 84 E/0898)

SKRIFTLIG FORESPØRGSEL E-0508/04 af José Ribeiro e Castro (UEN) til Kommissionen

(24. februar 2004)

Om: Portugal — atomaffald

Ifølge pressen blev flere steder identificeret som deponeringssteder for atomaffald i sommeren 2003 af det franske videnskabsskib »Iledesein« i området, hvor den undersøiske kabelforbindelse fra kontinentet til Açorerne og Madeira skal anlægges.

De atomaffaldsområder, der blev opdaget under den videnskabelige ekspedition, som var behørigt tilladt af den portugisiske stat, er beliggende 200 km fra Madeira (i denne øgruppes eksklusive økonomiske zone) Og øst for øen santa Maria (uden for Açorernes eksklusive økonomiske zone), i det område, hvor den undersøiske kabelforbindelse fra kontinentet til Açorerne og Madeira skal anlægges.

Affaldet, som kan være dumpet der af Det Forenede Kongerige mellem 1949 og 1961, ligger på 4 000m dybde.

Det franske skib, som foretog projekteringen på bestilling af Alcatel Submarine Networks, som fik tildelt opgaven, meddelte opdagelsen til Estação Cabo Submarino dos Açores under det portugisiske Post og Telegraf ved udgangen af sidste år, men resultatet blev ikke meddelt den portugisiske flåde.

En kilde fra flåden, der garanterede ikke at have fået oplysninger fra det franske skib, bekræftede den videnskabelige ekspedition og forekomsten af forskellige områder i den portugisiske eksklusive økonomiske zone, hvor der angiveligt var dumpet atomaffald.

På baggrund heraf bedes Kommissionen besvare følgende:

— Er den vidende om disse forhold? Hvor alvorlige er de? Kan de få relevante miljømæssige følger? Hvordan vurderer den de forskellige deltagere i prospektionens indsats?

— Hvilke foranstaltninger har den taget eller vil den tage for at mindske risiciene som følge af dumpningen, som eventuelt er foretaget i den periode, hvor der var et nationalt og internationalt retligt tomrum med hensyn til denne praksis, og bistå de stater, som har været udsat for deponering af radioaktivt materiale? Kan den bekræfte, at denne dumpning er foretaget af Det Forenede Kongerige mellem 1949 og 1961?

— Mener den, uanset den sandsynlige mangel på effektiv retsbeskyttelse på daværende tidspunkt, at de ansvarlige for disse dumpninger på en eller anden måde kan gøres ansvarlige for disse forhold, eller kan det kræves, at de bidrager eller samarbejder ved fjernelsen af denne type affald?

Svar afgivet på Kommissionens vegne af Loyola de Palacio

(13. april 2004)

Kommissionen har ikke været involveret i det pågældende spørgsmål, men en række lande har i mange år dumpet affald, der indeholder nukleart materiale, i havet. I 1974 og 1975 blev der ved Oslo-konventionen, der omfatter det nordøstlige Atlanterhav, og London-konventionen, der gælder for hele verdens havområder med undtagelse af staternes indre territoriale farvande, indført internationale regler, som skulle forhindre havforurening som følge af denne praksis.

Dumpning af højradioaktivt affald har aldrig været tilladt ifølge London-konventionen. I 1983 blev der sat et moratorium i kraft vedrørende dumpning af lavaktivt affald, og parterne i konventionen enedes i 1993 om at forbyde dumpning af alt radioaktivt affald ved at ændre de relevante bilag. Dette retligt bindende forbud trådte i kraft den 20. februar 1994.

Hertil kommer, at Den Internationale Atomenergiorganisation (IAEA) har en fortegnelse over al sådan dumpning. Den indeholder begivenheder helt tilbage til 1943, herunder lokaliteter i Atlanterhavet, som blev benyttet af Det Forenede Kongerige mellem 1955 og 1961.

Det foreliggende tilfælde er knyttet til begivenheder, der fandt sted på et tidspunkt, hvor hverken Det Forenede Kongerige eller Portugal var medlem af Fællesskabet, og de kan derfor ikke tages op i lyset af gældende fællesskabslovgivning.

At fællesskabsbestemmelserne om strålingsbeskyttelse (1), således som de i dag finder anvendelse på disse fortidige begivenheder, overholdes, er imidlertid i første omgang noget, som den medlemsstat, der har jurisdiktion over den lokalitet, hvor begivenhederne har fundet sted, har kompetence til at påse.

Om placeringen af ansvaret for håndtering af sådant dumpet affald siger Euratom-lovgivningen intet. Kommissionen vil dog som traktaternes vogter følge op på spørgsmålet og om nødvendigt indhente de fornødne oplysninger fra de berørte medlemsstater og beslutte, om Fællesskabet behøver at foretage sig yderligere.

(1) Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling (EFT L 159 af 29.6.1996). Euratom artikel 35 og 36.